My seun het Saterdag sy plek in die SA Karate span verwerf. Dis Springbok kleure (of dan Protea, maar groen en goud none the less!) en dis GROOT! Daar is letterlik vir jare opgeoffer en gewerk na hierdie punt. Voor die proewe het Asterix vir 'n maand ELKE DAG 2 ure geoefen en 5 ure ELKE Saterdag en ELKE Sondag. In die tyd het hy eksamen ook geskryf.
Ongeag sy prestasie in die wêreld kampioenskap en of hy 'n medalje kry daar of nie is hy nou 'n Bok. Hy verteenwoordig Suid Afrika en kry alles wat daarmee saamgaan. Ons moes hom net na die toernooi registreer en R1400 neersit om sy plek te verseker. Hy is gemeet en pas vir sy SA kleure en als. Die deelname kos R10 000 (teenoor die R50 000 van die Portugal deelname ) By die skool kry hy Ere Kleure met omboorsel en lourier. Dis hoër as die rugby spelers wat Craven Week speel en gelyk aan rugby spelers wat SA Skole kry. Die ouers word genooi om die geleentheid in die saal by te woon en sy hele sport loopbaan word voor gelees. Laas toe ek op die saal verhoog was, was dit omdat ek gebank het!